Source: https://www.lumen.sk/aktualita/najvyssi-sud-usa-uznal-kat-instituciam-vyhrady-vo-svedomi.html
Timestamp: 2020-08-15 20:16:57+00:00
Document Index: 4090162

Matched Legal Cases: ['súd ', 'súd ', 'súd ', 'súd ', 'súd ', 'Súd ']

Najvyšší súd USA uznal kat. inštitúciám výhrady vo svedomí | Rádio Lumen
Zo zahraničia: Najvyšší súd USA uznal kat. inštitúciám výhrady vo svedomí
11. 07. 2020TK KBS
Malé sestry chudobných majú domovy pre núdznych seniorov. Odvolali sa na Najvyšší súd proti ustanoveniam reformy zdravotníctva nazývanej aj Obamacare (Affordable care act), ktoré dávajú aj náboženským inštitúciám za povinnosť uhrádzať svojím zamestnancom poistenie aj na potratové a antikoncepčné služby pod hrozbou sankcií. Kongregácia už získala dôležité víťazstvo v roku 2014, keď jej Najvyšší súd uznal právo na oslobodenie od tejto povinnosti.
Sestry sa však na Najvyšší súd obrátili aj po druhýkrát, a to proti kompromisu dosiahnutému s vládou, ktorý síce náboženským organizáciám umožnil odmietnuť poistné krytie antikoncepcie (tzv. „opt-out“), no zároveň mali zamestnancom dovoliť nechať si takéto služby preplácať štátom. Pre rehoľníčky by to však znamenalo nepriamo sa podieľať na poskytovaní antikoncepcie.
Druhé rozhodnutie Najvyššieho súdu sa týka slobody náboženských vzdelávacích inštitúcií vybrať si zamestnancov na základe vlastných náboženských princípov, bez zásahov zo strany štátnych autorít. Súd rozhodol v prospech katolíckych škôl Our Lady of Guadalupe School a St. James School.
Predstavitelia príslušných komisií Konferencie biskupov USA vyjadrili veľké potešenie nad oboma rozhodnutiami Najvyššieho súdu. Podľa nich sa mohlo vyhnúť dlhým súdnym procesom, keby bolo všetkým umožnené právo na výhradu vo svedomí. „Antikoncepcia nie je zdravotnou starostlivosťou“ a „vláda nemá žiadne právo nútiť rehoľnú kongregáciu k spolupráci na zle“, zdôrazňuje prehlásenie amerických biskupov.
Ohľadom druhého prípadu biskupi uvádzajú, že „vzdelávanie je jedným z ústredných aspektov misie Cirkvi: je jedným zo skutkov milosrdenstva“. Obe spomínané školy majú na základe ústavy právo vybrať si personál, ktorý vykonáva túto službu Cirkvi“ a „vláda nemá právo miešať sa do rozhodnutí týkajúcich sa tejto služby“.